Vers 5 wou nie weggaan nie | e•Kerkbode
Ds Francois Retief aan die woord by die voetsoolsinode in Pretoria. Die skets op die skerm agter hom dui skematies aan waaroor missionale kerk­wees gaan. Onderaan staan: Kom in en word deel – word verander – maak 'n impak. In die middel van die hart is 'n simbool wat die Drie-eenheid voorstel. Dit is die uitgangspunt vir die missionale beweging. Dit werk in die hart (die persoonlike lewe), in die huis (wat die gesin voorstel) en in die kerkgebou (wat die georganiseerde godsdiens verteenwoordig). Van al drie vlakke af gaan die beweging na die wêreld toe uit.
February 26, 2018 Neels JacksonNuus
Van die ontstaan van die Oostelike Sinode af is daar klem daarop gelê dat die kerk 'n verskil in die wêreld moet maak, het ds Francois Retief, uitvoe­rende amptenaar van die Oostelike Sinode, tydens hulle voetsoolsinode in Pretoria gesê.
Hy het daarop gewys dat die sinode slagspreuke gehad het soos "Van oorlewing na impak" en "Met die Lig na die gemeenskap".
Hy het ook beklemtoon dat dit 'n proses, 'n reis is.
Retief het gesê die benadering van missionale kerkwees berus op baie diep oortuigings. "Wat lê ten diepste in die hart van God?" het hy gevra en toe geantwoord: "Hy reik uit. Hy raak lewens aan. Hy gee geloof. Hy gee sy Seun. En dan sê Hy: 'Gaan maak 'n verskil.' "
Hy het aan die voetsoolsinode vertel hoedat hy dit op 'n dag besef het terwyl hy besig was om te werk aan 'n preek. Die teks was Paulus se loflied oor Jesus in Filipense 2:5-11.
Dis 'n lekker stukkie dogmatiek wat 'n mens mooi kan verduidelik, het hy gedink – dié gedeelte oor Jesus wat nie vasgeklou het aan sy goddelikheid nie, wat Homself verneder het deur soos 'n slaaf te word, en nog verder tot by die dood aan die kruis, voordat God Hom weer tot die hoogste eer verhef het.
Maar toe tref vers 5 hom: "Dieselfde gesindheid moet in julle wees wat daar ook in Christus Jesus was …"
Jesus het Homself weggegee, leeg gemaak, Homself verneder. En nou skryf Paulus dat gelowiges dieselfde moet doen.